text:
Pacifique Kayigema abaye umunyempano mushya mu muziki uhimbaza Imana
- 13/07/2021 8:18 08
- 0
Kayigema Pacifique usanzwe akorera umuziki mu rusengero nk’umuramyi uhimbaza Imana mu gihugu cy’Ububiligi, yatangiye urugendo rwo gukora umuziki nk’umuhanzi wigenga yizera ko ruzafasha benshi mu guhazwa niby’Umwuka Wera.
Umuramyi Kayigema ni umunyempano mushya, uruhando rw’umuziki uhimbaza Imana rwungutse. indirimbo ye ya mbere yasohoye yayise “Yesu ni muzima.’’
Ni umubyeyi w’abana batatu n’umugore umwe, atuye mu gihugu cy’Ububiligi akaba ari naho akorera umurimo w’ivugabutumwa rinyuze mu ndirimbo.
Kayigema yatangiye kuririmba akiri umwana aho yinjiye muri korali y’abana akomereza muri korali y’abakuze ndetse no muri Groupe z’Inshuti mu murimo w’Imana.
Uyu muhanzi yatangiye urugendo rwa muzika ahereye ku ndirimbo yitwa “Yesu ni muzima” yibutsa abantu ko batakagombye guhanga amaso ku bikomeye bahura nabyo mu buzima cyane cyane muri iyi minsi y’icyorezo cya Covid-19.
Ati” Twakagombye kwibuka ko ijambo ry’Imana ritubwira ko mu isi turimo nta rindi zina tuboneramo gukira atari izina rya Yesu.Intumwa 4:12. kandi ko nta wundi agakiza kabonekamo,kuko ari nta rindi zina munsi y’ijuru ryahawe abantu,dukwiriye gukirizwamo.”
Ni indirimbo yibutsa abantu ko hari ibyiringiro yerekana imbaraga z’izina rya Yesu ndetse n’agaciro karyo ku mu Kristo.
Hari aho agira ati “Yesu izina rimpa imbaraga iyo ncitse intege ntazi icyo nakora,Yesu izina rimpa umunezero mu mibabaro ngenda mpura nayo, Yesu izina riruta andi yose,yemeye no kunyitangira ngo njyewe mbeho.”
Ati ” Ab’isi barahita ndetse bakibagirana ariko Yesu ari uko yahoze ntago ahinduka namba,..”
Kayigema yabwiye UMUSEKE ko muri gahunda afite mu muziki iza imbere ari ugushyira itafari rye ku iterambere rya muzika yo guhimbaza Imana.
Ati” Nabaga nkorera umurimo wo kuramya mu ndirimbo mw’itorero ndetse no mu zindi gahunda zijyanye n’ibiterane ariko igihe Imana yabishimye navuga ko ari iki ikabinshoboza navuga ko ari iki nibwo nsohoye iyi ndirimbo”
Asobanura ko umuhanzi afite akamaro kw’Itorero kuko umuziki ufite imbaraga zikomeye nko kuramya no guhimbaza Imana ijambo ry’Imana rivuga ko Uwiteka yururukira mu mashimwe y’ubwoko bwe.
Ati ” Dawidi iyo yacurangaga inanga ye imyuka mibi yasohokaga mu mwami Sawuli biciye mu gucuranga bityo umwami akaruhuka, tukongera tukabona inkuru za Paul na Silas ubwo bari mu nzu y’imbohe bararirimbye baramya maze ngo imiryango n’imigozi yari ibaboshye biracika.”
Pacifique Kayigema avuga ko yahisemo kuririmba Gospel kuko harimo ingufu kw’itorero kuko no mw’ivugabutumwa ubutumwa bugera kure akaba ariyo mpamvu yahisemo kuririmba inkuru nziza.
Pacifique Kayigema ashimira abakomeje gushyigikira umuziki wo kuramya no guhimbaza Imana abasaba kumutera ingabo mu bitugu no gukurikira ubutumwa butambuka mu ndirimbo ze.
Mu buryo bw’amajwi ‘Yesu ni muzima’ yakozwe na Gates Sound amashusho atunganywa na Hertier Patrick.yumvikanamo amajwi ya Rebecca B. Niyitegeka, Jado kelly & Pacifique K.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT


c: text/html

text:
Abana bakuwe mu muhanda n’Ikigo cy’Abadacogora-Intwari cya Caritas Kigali, tariki ya 27/6/2019 bizihije Umunsi w’Umwana w’Umunyafurika bahabwa ubutumwa bwo kwitwara neza mu muryango nyarwanda ndetse o kubyaza umusaruro kubarangije amashuri mu byiciro bitandukanye.
Mu butumwa bagenewe ni ububafasha gukomeza kuba muri Sosiyete ndetse bakagira imyitwarire myiza bakazabamo abagabo bahamye.
Muri ibi birori umwana waruhagarariye abarangije amashuri mu byiciro bitandukanye witwa Gakwandi Yve yabanje gushimira ikigo cy’Abadacogora-Intwari uburyo babitayeho bakabakura mu buzima bwo mu muhanda bakabasubiza mu ishuri bakiga bamara kurangiza bakabacutsa babahaye ibikoresho bizabafasha guhangana ku isoko ry’umurimo.
Ati “Ubumenyi mwaduhaye ntabwo tuzabupfusha ubusa rwose turabashimira kandi tubijeje ko tuzaba abagabo bahamye mu buzima bwiza mwaduteguriye”.
Padiri Ntivuguruzwa Onesphore ukuriye amashuri Gatorika muri Arkidiyosezi ya Kigali mu butumwa bwe yibanze ku bana 18 bavuye mu kigo cya Nyiragiseke mu karere ka Bugesera bahujwe n’imiryango yabo ko ababyeyi bagomba kwita kuri abo bana uko bikwiye.
Ati “Tugomba gukomeza ntibyoroshye,ntabwo byoroshyeeee… kuko hari abana benshi bavuye mu mugi wa Kigali, mu nkengerero zayo ndetse no mu gihugu hirya no hino hatandukanye birasaba imbaraga ndetse hakaba n’ubushakashatsi bwimbitse kugirango hamenywe koko impamvu nyamukuru ituma abana bata imiryango yabo gikomeza kubaho”.
Padiri Ntivuguruzwa Onesphore yifuje ko habaho guhuza imbaraga kw’inzego zinyuranye kugiranago hasigasirwe umuryango kuko ariwo shingiro ry’ubuzima bwa muntu kuva asamwe kugeza igihe Imana imugeneye igihe ava muri ubu buzima.
Umukozi w’Ikigo k’Igihugu gishinzwe Igororamuco (NRS) Sinayituste Jean de Dieu Nelson mu izina ry’umuyobozi w’ikigo Bosenibamwe Aime yamutumye kumushimirira ikigo cy’Abadacogora-Intwari igikorwa k’indashyikirwa cyo kwita ku bana bo mu muhanda.
Yibukije abana bavuye mu buzima bwo mu muhanda ko bagomba kumenya aho bavuye ndetse bakamenya naho bagiye.
Yabasabye kujya batekereza ku buzima bubi banyuzemo bwo mu muhanda kugirango bibahe imbaraga zo gutegura imbere habo kugirango hazabe heza.
Yabaciriye umugani ugira uti “Iyihembe rimwe irimenya”, buri wese aba azi azi aho yavuye naho ashaka kugera nicyo agomba kugeraho niyo mpamvu mwebwe mugomba kuzirikana ubuzima mwavuyemo mugategura imbere hanyu.
Iki gikorwa kiba ngarukamwaka aho aba bana bakorerwa ibirori ndetse bagahabwa ubutumwa bubafasha mu buzima bwabo bwa buri munsi dore ko abenshi muri bo baba baranyuze mu buzima bugoye bwo kuba inzererezi mu muhanda.

robotstxt: allowed

filter: keep


text:
Imirimo yo kubaka ibiro by’Akarere ka Burera yatangiye muri Kamena 2021, bikazasimbura aho kakoreraga kuko hari hato cyane hanashaje. Ahari hasanzwe ibiro by’ako karere hahoze hakorerwamo n’Ibiro by’iyahoze ari Superefegitura ya Kirambo mu myaka ya 1980.
Iyi nyubako nshya y’Akarere ka Burera iri kubakwa mu Murenge wa Rusarabuye mu Kagari ka Kabona, mu Mudugudu wa Rutuku.
Minisitiri w’Ubutegetsi bw’Igihugu, Gatabazi Jean Marie Vianney, yasabye abayobozi kuzifashisha ibyo biro bishya nibyuzura, barushaho gutanga serivisi nziza bakegera abaturage mu bikorwa bibateza imbere.
Yagize ati " Icyo bivuze ni imiyoborere myiza, bigasobanura guha abaturage serivisi nziza, ni iterambere kuko ni inyubako igezweho kuko aho bakoreraga hari hato kandi hashaje kuko hubatswe kera.”
"Turifuza ko iyi mirimo yarangira mbere kandi tuzakomeza dukore ubuvugizi muri LODA kubera ko twahuye na Covid-19 ubukungu burahazaharira ndetse na rwiyemezamirimo tuzakomeza kuganira ku buryo ibishoboka byose ko yihutishwa bizakorwa."
Bamwe mu baturage bo mu Karere ka Burera na bo bishimiye iyi nyubako, bavuga ko ari iterambere bari banyotewe none rikaba ribegerejwe.
Musabyimana Jacqueline yagize ati " Nkimara kubona iyi nzu baje kuyubaka hano byaranshimishije cyane. Mbere twajyaga ku karere imvura yaba yaguye bikatugora cyane kubera umuhanda wari mubi none ubu kaburimbo igiye kubakwa, aho bakoreraga ntiwabaga wamenya aho umukozi ushaka akorera kuko hari hafunganye nk’utazi gusoma we yayoberwaga iyo agana."
Niyonsaba Ezechiel na we yagize ati "Ubundi mu busanzwe inzira yo kugera ku Karere yari igoranye cyane, ubu twahabonye akazi ndetse n’abana bacu bagiye kujya bakora ibikorwa bibateza imbere, turashima Leta yacu ko ikomeje kutuzirikana ikaduteza imbere."
Akarere ka Burera kari mu turere two mu Ntara y’Amajyaruguru twakoreraga ahantu hato kandi hashaje nyuma y’aho utwa Gakenke na Gicumbi twubatwe tukanavugururwa mu gihe utwa Musanze na Rulindo hagishakishwa ubushobozi bwo kutwubakira aho gukorera hagezweho.


text:
AMASOMO MATAGATIFU TUZIRIKANA:
Isomo rya mbere: Buh 2, 12. 17 -20;
Zab 54 (53);
Isomo rya kabiri: Yak 3, 16-18; 4,1-3 ;
Ivanjili: Mk 9,30-37
Abagiranabi bazarokoka babikesha gusabirwa n’abo batoteje
Ku cyumweru cyashize (icya 24 gisanzwe), Yezu yatangaje bwa mbere ko azababazwa, akicwa ariko akazazuka mu bapfuye. Petero ntiyiyumvishaga na gato iby’urwo rupfu rw’Umwigisha wabo. Niyo mpamvu iyo Ntumwa yihugikanye Yezu, amugira inama ariko ya kimuntu, idaturutse ku Mana, amubuza gupfira abantu! Yezu yamucyashye ku mugaragaro kuko yari azi neza ko icyamubuza cyose kumvira Imana no kwitangira abantu cyaba gihabanye n’ugushaka kw’Imana. No kuri iki cyumweru cya 25, yongeye gutangaza ku mugaragaro ko azapfira abantu ariko kandi akazatsinda urupfu: ati «Umwana w’umuntu agiye gushyirwa mu maboko y’abantu bakazamwica, ariko yamara gupfa akazazuka ku munsi wa gatatu».
Yezu Kristu ahereye aho asobanurira abe ibanga rya Pasika. Yezu Kristu wazutse ni we Pasika yacu kuko yacunguye abantu, byongeye b’abanyabyaha maze mu kubakura ku ngoyi y’icyaha n’urupfu abageza ku ndunduro y’urukundo, we wifitemo indunduro y’ububasha. Indunduro y’urukundo ni ugupfira abo akunda kabona n’aho bo baba batagukunda; naho indunduro y’ububasha ni ukwizura mu bapfuye kandi ugaha abandi, barimo n’abanzi bawe, kugira uruhare ku izuka. Yezu Kristu Umwana w’Imana, ni we wahamije bidasubirwaho ko ari we Ntungane y’Imana yatanzwe maze yazuka mu bapfuye agakingurira bose, harimo n’abishi be, amarembo y’imbabazi n’umukiro.
“Twibasire intungane kuko itubangamiye”
Mu gitabo cy’Ubuhanga mu gihe intungane ishishikajwe no gukomeza inzira y’ubutungane no gutera imbere mu busabaniramana, abagiranabi bo ntibagoheka mu gushaka uko bayivutsa ubuzima! Iyo ntungane irazira iki? Irazira ko ubutungane bwayo burwanya ibikorwa by’umwijima byabo! Kuba intungane itemera gufatanya n’agatsiko k’abagiranabi, yo ikitaza ibikorwa bibi byabo kandi ikagendera mu kuri, ubwabyo bigize icyaha! Ubutungane bw’abagaragu b’Imana bushinja abagendera mu kinyoma. Mu gihe ubutungane butanga amahoro n’ibyishimo ku babuharanira, ku bahisemo ikinyoma, bo bubabuza amahoro n’amahwemo bagashakira umutekano n’ituze mu kwikiza iyo ntungane!
Kurwanya ubutungane n’intungane, ubwabyo ni ugushaka guhinyuza Imana ndetse no kuyirwanya! Kwica umuntu uwo ari we wese ni ukurwanya Imana, noneho kuba umuntu yagera aho ahiga cyangwa yica umugaragu w’Imana urimo guhamya urukundo, ubutungane n’ukuri, byo birarenze cyane: ni ukugaba igitero cyeruye ku Mana Data, kuyikora mu jisho no kuyihinyuza! Mwiyumvire namwe ukuntu abagira nabi, batoteje intungane, bazi neza ko atariyo gusa batoteje, ahubwo bagamije no “gukora Imana mu jisho”, kuyihinyuza no kuyinnyega ngo aha yigaragaze niba koko ishyigikiye iyo “ntungane yayo”: “Niba intungane ari umwana w’Imana koko, izayitabara iyigobotore mu nzara z’abanzi bayo. Tuyigeragereshe ibitutsi n’ibitotezo kugira ngo tumenye ubwiyumanganye bwayo, turebe n’ukwihangana kwayo. Nimureke tuyitange yicwe uruteye isoni kuko icyo gihe Imana izayihagararaho, dukurikije nanone uko ibyivugira”.
Ni akaga! Birababaje! Aho kugira ngo bahindurwe n’imico myiza y’intungane, abagira nabi barushaho gukataza mu muco w’urupfu n’ubugomeramana! Ko abagira-nabi badahuga, intungane iritwara ite? Icogore ku butungane maze ijijishe yihuze n’abagome? Iceceke ukuri maze ihitemo kuguhakishwa no gushyira imbere imbehe ngo iramuke kabiri? Ikomeze ihamye ukuri nibiba ngombwa ikuzire? Nayo ireme itsinda rirwanisha intwaro z’isi maze ihangane n’abo bayibasiye?
Imyitwarire nyayo y’intungane imbere y’ibitotezo
Utewe ishema no kwitwa umwana w’Imana agomba kwizera Imana, ntacogore ku rugamba rw’ubutagatifu kandi akarwanisha intwaro mva-Mana ari zo: ukwemera, ukwizera n’urukundo. Izi ntwaro zunganirwa n’izindi ziranga ubumuntu nyabwo ari zo: ubwitonzi buzira guhubuka, ubutabera bujyana n’ubutungane, ubudacogora mu nzira y’ineza no guhamya ukuri no kwitsinda.
Abakomera kuri iyo migenzo nyobokamana n’iy’ubumuntu nibo bagira uruhare mu mukiro w’isi n’uwabantu. Dufite ingero nyinshi muri Bibiliya: Yozefu yatotejwe na bene se, agera n’aho agurishwa nk’umucakara, nyamara kuko yiziritse kuri Nyagasani, akari kera ni we waje kwakira no gukiza abo bene se bari baramutaye! (Intg 37; 45). Mu gihe cyo kwica no gutoteza, umugira nabi aba afite ijambo mu isi; mu gihe cy’urubanza, byose birahinduka! Umwicanyi adagadwa imbere y’uwo yatoteje, uwatotejwe akisesuraho ububasha maze akaba ari we utanga amahirwe ya nyuma yo kubabarirwa k’umugiranabi.
Amahirwe ya nyuma yo gukira kw’abagiranabi ari mu kuvuganirwa n’intungane batoteje
Ikindi kintu gikomeye kiranga koko umugaragu w’Imana utotezwa ni uko aho gupfa atukana cyangwa avuma abicanyi, ahubwo arangiza ubuzima bwe bwo ku isi asabira imbabazi abishi be! Amaraso y’intungane ntatabaza guhora no kurimbura, atabaza imbabazi ku Mana no guhinduka bw’ababi! Ingero: Yozefu yibwira bene se kandi ababohora agira ati: “Ndi Yozefu umuvandimwe wanyu mwagurishije mu Misiri. Noneho nimushire agahinda, kandi mwibabazwa n’uko mwangurishije hano. Ni Imana yanyohereje imbere yanyu kugira ngo ndamire ubuzima bwanyu” (Intg 45,4-5). Mu gihe abavandimwe barindwi na nyina batotezwaga bikomeye nk’uko tubibwirwa n’igitabo cy’Abamakabe, umuhererezi yarashinyirije imbere y’ububabare ahita apfa atakambira Imana, yanga kwihumanya apfa asaba ko urupfu rwabo rwasigira abandi amahoro. Ati: “Ndasaba ngo nibura uburakari bw’Umushoborabyose buharurire kuri njye no ku bavandimwe banjye, kuko n’ubundi ari ngaha bwibasiye umuryango wacu” (2 Mak 7,38).
Aka muntu ntikabura, n’ubwo hari ingero nyinshi z’abatotejwe kandi bagakomeza gutakambira Imana no gusabira abicanyi babo, ntihaburagamo no kwijujuta! Yezu wenyine ni we wabaye nka rya buye ry’ikirenga ryajugunywe n’abubatsi rikaza guhinduka ibuye ry’indemyanzu (Mt 21,33-43.45-46) kuko: yambuye urupfu rwe ububasha igihe aremye Ukaristiya bityo akerekana ko ari we utanga ku bushake ubuzima bwe; yababariye abishi be ako kanya kandi asaba Se ko atababaraho icyaha kubera ubujiji bwabo (“Dawe bababarire kuko batazi icyo bakora”). Apfa amaze gushyira byose ku murongo aho abazakurikira umusaraba we bose baragwa Umubyeyi we Bikira Mariya akababera Umubyeyi; maze na Roho ye abicanyi batagiraho na mba ububasha ayihereza Se ati: “Dawe nshyize Roho yanjye mu biganza byawe”! Nguru urupfu nganishabuzima.
Abagira nabi nibisubireho bumvire intungane zibasabira
Mu maso y’ibipfamutima kwica no gutoteza abantu ni ukubahana no kubumvisha, nyamara ntibazi ko abahorwa Imana n’ukuri kwayo bo bibereye mu mahoro no mu buzima buhoraho iteka (soma Ubuhanga 3,1-3). Ububabare bwarabasukuye, bagera imbere y’Imana babengerana nka zahabu. Mwene abo barimitswe mu ijuru maze bahabwa ububasha busesuye bwo gucira isi imanza, gutanga imbabazi no gutakambira abanyabyaha. Ibi ni byo mutagatifu Sitefano yahamije ubwo yihuje na Kristu mu rupfu rumeze nk’urwe, apfa atakambira impuhwe z’Imana ngo ibabarire abishi be: “Nyagasani ntubahore iki cyaha”. Amaze kuvuga ibyo, araca” (Intumw 7,60).
Ubwo dufite Yezu Kristu witanze, akadupfira kandi akazukira kudukiza, nimucyo tugarukire Imana yo Nyirimpuhwe n’imbabazi. Tureke ubugome. Ingabire y’izuka twabibwemo tubatizwa idufashe gutsinda ishyari, ubucabiranya n’ibindi bikorwa bibi by’amoko yose. Tubibe hose imbuto y’ubutungane, ineza n’amahoro. Ikuzo rya muntu ntiriri mu kurwanira imyanya n’ibyubahiro by’isi, riri mu kwanga shitani n’ibyayo byose, gukurikira Yezu no kumwamamaza ndetse no guharanira ubutabera, amahoro n’ukuri mu bantu.
Icyumweru cyiza
Padiri Théophile NIYONSENGA


text:
Umuhango wo gusoza amasomo kuri aba banyeshuri wabaye ku wa 29 Kanama 2021.
LICA yatangiye mu 2014, icyo gihe iri shuri ryatangaga amasomo kuva mu mashuri y’incuke kugeza mu yisumbuye, muri iyi porogaramu ya ACE ikubiyemo no kwigisha indangagaciro zishingiye kuri Bibiliya.
Umwe mu bashinze LICA, Birungi Ram Abooki, yavuze ko bashimishijwe cyane ko kuba abanyeshuri ba mbere barangije kwiga muri iri shuri.
Yagize ati “Dutewe ishema cyane no kuba icyiciro cya mbere cy’abanyeshuri bacu barangije amasomo yabo, kandi twiteguye gukomeza gutanga ubumenyi ku bandi benshi tunabaremera inzira izabageza ku ntsinzi.”
“Uyu munsi abanyeshuri bahawe impamyabumenyi zabo z’amashuri yisumbuye ndetse n’ibyangombwa byerekana amanota babonye [Transcript] zabo, bazahita bajya muri Kaminuza. Turatumira n’abandi banyeshuri bashaka ubumenyi bwisumbuye buzabafasha kuba bamwe bayoboye ku rwego rw’Isi kutugana.”
Porogaramu ya ACE ni integanyanyigisho yo muri Leta Zunze Ubumwe itangwa mu mashuri ya Gikirisitu, yubakitse ku buryo umunyeshuri agira ubumenyi bukenewe ku rwego rwe, ndetse akagenda azamuka bigendanye n’ubumenyi runaka amaze kugira.
Ishuri rya LICA ni rimwe mu mashuri atandatu mu Rwanda atanga amasomo muri iyi Porogaramu, aho umunyeshuri yigishwa indangagaciro zishingiye kuri Bibiliya zikomatanyije n’ubumenyi busanzwe buri ku rwego rwo hejuru ndetse n’imyifatire myiza.
Umunyeshuri uharangije aba afite ubumenyi butangwa muri Porogaramu ya ACE bimufasha kubona impamyabumenyi Mpuzamahanga ya ICCE (The International Certificate of Christian Education) ndetse n’iya LCA (Light House Christian Academy).
Iri shuri ryashinzwe na Birungi Ronald, umugore we Birungi Ram n’abana babo bane bageze mu Rwanda mu 2014. iherereye ku Kacyiru mu Karere ka Gasabo.


text:
IGITABO CYA II CYA SAMWELI
Iki gitabo gikurikirana imirimo ya Dawidi uhereye akiba Umwami mu gihe Sauli yapfaga ukageza kwiherezo ry’ingoma yo gutegeka kwe. Ibi bice icumi bibanza bitubwira guhirwa kwa Dawidi no kwaguka kwa Isiraeli. Ariko igice cya cumi na kimwe kitubwira icyaha cye na Betisheba, n’ubuzima bwe ubutware bwe no gutangira kugenda ukundi uhereye icyo gihe gukomeza.
Ibice by’ingenzi.
1) Dawidi aririra Sauli na Yonatani (1:1-27) Nubwo Sauli yitwaye nabi nk’umuyobozi w’abantu b’Imana, Dawidi yar’akimwubaha kubera umwanya Imana yari yaramuhaye, kandi aririra Yonatani inshuti ye.
2) Dawidi ahabwa intebe y’Ubwami gutegeka Isiraeli yose, (5:1-5) Dawidi aba umwami ukomeye.
3) Dawidi azana isanduku y’isezerano Iyerusalem (6:1-23) mu kuzana iyi sanduku Dawidi ntiyubashye Imana gusa, ahubwo yahinduye Yerusalem umurwa mukuru muby’Umwuka.
4) Umugambi wa Dawidi wo kubakira Imana inzu (7:1-29) Dawidi yashakaga gusimbura igicaniro akubakira Imana inzu. Ariko Imana ntiyabyemera, Ivuga ko izemerera Salomo akaba ariwe uyubakira.
5) Icyaha cya Dawidi na Betisheba (11:1-27) akanya gato ko kugendagenda hejuru yinzu ye byamuviriyemo irari ry’ubusambanyi n’ubwicanyi. Yakobo 1:13-15 asobanura ukuntu icyaha gitangira mur’ubwo buryo, intambwe kuyindi kugeza ubwo kikugeza kukurimbuka kuruta uko wabitekereza.
6) Kwigomeka kw’Abusalomu (15:1-18:33) Dawidi yakoze neza nk’Umwami ariko ntiyakora neza nk’umupapa (1Abami 1:6) Abusalom yarafite ubwibone n’uburiganya. Kandi yaragiye guhirika ubutegetsi bwa se Dawidi.


text:
Imibare itangwa n’ikigo k’Igihugu gishinzwe Igororamuco (NRS) kivuga ko abana bari mu buzima bwo mu muhanda ari abana ibihumbi 2882.
Ibi byatangajwe na Bosenibamwe Aime umuyobozi w’Ikigo k’Igihugu gishinzwe Igororamuco (NRS) mu nama yamuhuje na Caritas Kigali n’abandi bafatanyabikorwa bafite mu nshingano zabo kwita ku bana bo mu muhanda tariki ya 20/12/2018 muri Malasa Hoteli bigira hamwe icyo bakora ngo uyu mubare w’aba bana b’inzererezi bagaragara mu muhanda bajye kugororwa nyuma basubizwe mu miryango yabo.
Abagera kuri 55.6% baba mu muhanda ubuzima bwabo bwose naho 44.30% birirwa ku muhanda ariko bagataha iwabo.
Muri abo bana bose harimo abafite ababyeyi babo bombi bangana 1629, naho abagera kuri 202 bafite ababyeyi b’abagabo gusa, abafite ba nyina bangana na 490, na ho 135 bapfushije ababyeyi bombi.
Bosenibamwe Aime avuga ko aba bana basaga 2882S bose bagomba kuba bavuye mu muhanda mu gihe cy’umwaka umwe.
Ibi bizagerwaho kubufatanye n’ikigo cy’Abadacogora-Intwari cya Caritas Kigali mu mikoranire n’ikigo k’Igihugu gishinzwe Igororamuco (NRS).
Ati “Nyuma yo kwemeza imikoranire na Caritas Kigali aba bana bose twabashije kubarura twiyemeje kuzabakura muri ubu buzima dufatanyije ndetse n’izindi nzego bwite n’iza reta zita kuri iki kibazo cy’abana bo mu muhanda kandi tuzabigeraho”.
Bimwe mu byo ikigo k’Igihugu gishinzwe igororamuco bakorana na Caritas Kigali harimo ubufatanye mu kugorora abana kuko ikigo cy’Abadacogora-Intwari kijya gufata abana baba bakuwe mu muhanda bakajya ku bagororera mu kigo giherereye ahitwa Nyiragiseke mu murenge wa Rweru mu karere ka Bugesera, bafatanya kandi mu bukangurambaga butandukanye no kwigisha abana kugirango bahindure imyumvire.
Padiri Twizeyumuremyi Donatien umuyobozi wa Caritas Kigali avuga ko kugira ngo bariya bana bose basubizwe mu miryango yabo byasaba byibura imyaka ibiri ndetse ishobora kurenga.
Yagize ati “Kubacyura byagombye kujyanirana no gukumira ibibazo bibasubiza mu buzima bwo mu muhanda.”
Kugira ngo ibi bishoboke byasaba ko imiryango baturukamo iba itekanye kugira ngo icyo bahunga mu miryango yabo kitongera kubatera gusubira mu muhanda.


text:
Inyigisho yo ku wa gatanu, 18 Ukwakira 2013
Umunsi Mukuru wa Mutagatifu Luka, Umwanditsi w’Ivanjiri
Isomo rya mbere: 2 Tim 4, 9-17; Ivanjiri: Lk 10, 1-9
Bavandimwe,
Ineza, ibyishimo n’amahoro bikomoka kuri Nyagasani Yezu Kristu, Umukiza wacu, bihorane namwe. Mugire umunsi mwiza wa Mutagatifu Luka.
Nyuma yo kumva amasomo matagatifu, ndifuza ko muri iyi nyigisho twibanda kuri uwo mutagatifu Kiliziya iturarikira guhimbaza uyu munsi.
1. Mutagatifu Luka ni muntu ki?
Luka yari umugereki, ukomoka mu gihugu cya Siriya. Yari afite umurimo w’ubuganga. Ni umwe mu banyamahanga b’ikubitiro bemeye Inkuru Nziza ya Yezu Kristu (Intu 11, 20-21). Iyo Nkuru nziza, Mutagatifu Luka yayakiranye ibyishimo, maze amaze kuyisogongeraho yumva iraryoshye. Nuko ntiyashobora kuyihererana wenyine no kwikubira ibyiza byayo. Ni yo mpamvu yahise ajya kuyamamaza ; afatanya na Pawulo mutagatifu mu ngendo za gitumwa. Ariko ibyo ntibyamuhagije. Ahubwo yafashe n’umwanya wo kwicara, yandika ibyo yumvise byose kuri Yezu Kristu ; nuko aba umwanditsi w’Ivanjiri ya gatatu, nyuma ya Matayo na Mariko. Nk’umunyabwenge kandi, mbere yo kwandika iyo vanjiri, yabanje gukora ubushakashatsi buhagije kugira ngo atugezeho inkuru y’imvaho. Dore uko abyivugira mu ntangiriro y’Ivanjiri ye :
« Ubwo benshi batangiye kwandika barondora ibyabaye muri twe, mbese nk’uko twabigejejweho n’ababyiboneye kuva mu ntangiriro, ari na bo bari bashinzwe kwamamaza ijambo ry’Imana, nanjye maze kubaririza neza uko byagenze kuva bigitangira, niyemeje, nyakubahwa Tewofili, kukwandikira ayo mateka nyakurikiranyije, ngo umenye nyakuri ukuntu inyigisho washyikirijwe zihamye » (Lk 1, 1-4).
Bavandimwe,
Nimubona akanya uyu munsi, mwongere mwisomere kandi muzirikane Ivanjiri Mutagatifu Luka yatugejejeho. Muze kongera kureba uko itwereka Yezu, Umukiza w’abantu bose, n’uruhare rwa Bikira Mariya mu mateka y’ugucungurwa kwacu. Mwongere mwumve ukuntu Ivanjiri ye ivuga impuhwe z’Imana. Muze kumva inama itugira yo kutaba umucakara w’ibintu. Mwongere mwumve ukuntu itwigisha gusenga ubutitsa nk’uko Yezu yabigenzaga. Muze kurangamira Yezu Kristu, Mudahemuka w’Imana. Muze kwibuka umugenzo mwiza wo gukunda abakene no kubitaho. Muze gusabagizwa n’ibyishimo by’uko mukunzwe byahebuje na Nyagasani…
Kutugezaho Ivanjiri nabyo ntibyamuhagije. Mutagatifu Luka yarongeye aricara, maze arandika. Nuko atugezaho indi nyandiko nziza y’igitabo cy’Ibyakozwe n’Intumwa. Yatubwiye uko Kiliziya yatangiye mu mbaraga za Roho Mutagatifu n’ukuntu Inkuru Nziza yamamajwe kuva i Yeruzalemu kugera i Roma. Kandi ibyo avuga nabyo ni iby’umuhamya wo kwizerwa, kuko ari mu bateguye iyo nzira yose Inkuru Nziza ya Yezu Kristu yanyuzemo, kugera mu mugi wa Roma, wari nk’umutima w’isi y’icyo gihe.
Bavandimwe, dushime Nyagasani Yezu Kristu, We uzi kwitorera intumwa ze, akazohereza nk’uko twanabyumvise mu Ivanjiri y’uyu munsi, kugira ngo zamamaze hose Inkuru Nziza ye y’umukiro. Tumushimire cyane cyane uyu munsi kubera Mutagatifu Luka yaduhaye, kugira ngo abe umwe mu ba mbere batumenyesheje iyo Nkuru Nziza. Dushimire kandi na Mutagatifu Luka, we wakiranye ingoga ubutore, agasiga byose, akitangira Yezu Kristu n’iyamamazabutumwa.
2. Bimwe mu byo twakwigira kuri Mutagatifu Luka muri iki gihe
Bavandimwe,
Tuzirikane ibintu bitatu gusa. Icya mbere numva twamwigiraho ni ukutiharira ibyiza dukesha ukwemera Kristu n’Inkuru Nziza ye. Pawulo mutagatifu ni we ugira ati « Naremeye bintera kwamamaza » (2 Kor 4, 13). Akongera ati « Ndiyimbire rero niba ntamamaje Inkuru nziza ! » (1 Kor 9, 16). Luka nawe yaremeye, nuko aramamaza.
Icya kabiri ni ugukoresha uburyo bwose bushoboka kugira ngo Kristu amenyekane, ayobokwe kandi akundwe. Mutagatifu Luka yakoresheje ubwenge bwe n’ubuhanga yari afite. Yakoze ingendo nyinshi yamamaza Inkuru Nziza. Ariko cyane cyane yakoresheje inyandiko, adusigira atyo Ivanjiri n’igitabo cy’Ibyakozwe n’Intumwa. Natwe dukoreshe impano, ubuhanga n’ibyo dutunze Nyagasani yaduhunze, kugira ngo Kristu amenyekane hose. Dukoreshe n’ikoranabuhanga rigera ku bantu b’iki gihe.
Icya gatatu twakwigira kuri Mutagatifu Luka, ni umutima mwiza n’ubudahemuka byamuranze, cyane cyane kuri Pawulo basangiye akabisi n’agahiye mu nzira y’ubutumwa. Koko yabereye Pawulo inkoramutima n’incuti magara. Yamubaye hafi, cyane cyane igihe yari mu buroko bwe bwa mbere i Kayizariya, ku buryo Pawulo amuvuga nk’umuganga afitiye urukundo : « Arabatashya Luka, umuganga dukunda » (Kol 4, 14). Ndetse n’igihe Pawulo yari afungiwe i Roma, Luka ntiyigeze amutererana nk’uko twabyumvise mu isomo rya mbere. Pawulo ati : « Luka ni we wenyine tukiri kumwe » (2 Tim 4, 11). Koko rero abandi bari baramutaye. Inshuti nyayo uyimenyera koko mu byago!
Bavandimwe,
Uyu munsi buri wese yibaze: ni iki Nyagasani Yezu antezeho muri iki gihe? Ni iki nakora, ni iki natanga kugira ngo Inkuru Nziza ye imenyekane hose? Uruhare rwanjye ni uruhe mu iyamamazabutumwa? Ni iyihe nkunga abogezabutumwa b’iki gihe bantezeho?
Mutagatifu Luka, udusabire.
Iyi nyigisho yateguwe na Padiri Balthazar NTIVUGURUZWA


text:
Itsinda ryahisemo kurengera ibidukikije rigizwe n’abana batanu bo mu Karere ka Muhanga mu Ntara y’Amajyepfo ryatangiye igikorwa cyo gushyiraho ahagenewe gushyirwa imyanda mu bice bitandukanye muri ako karere.
Iki gikorwa kikaba kije gikurikira amahugurwa bahawe n’Umuryango Rwanda Youth In Solution ku bufatanye n’umushinga uharanira gushyigikira imishinga y’urubyiruko rutuye mu bihugu bikiri mu nzira y’Amajyambere.
Iki gikorwa cyatangiriye mu murenge wa Nyamabuye muri Muhanga aho abo bana bashyize udusanduku two kujugunyamo imyanda by’umwihariko ahakunda guhurira abantu benshi nk’aho abagenzi bafatira imodoka.
Bon Pasteur Alain Celse afite imyaka 15 aka arangije Umwaka wa Gatatu w’Amashuli y’Isumbuye akaba n’umwe muri abo bana batangije igikorwa cya GIRA Isuku avugako nyuma yo guhugurwa basobanukiwe Neza SDGs (Sutainable Development Goals;Gahunda ya Loni igamije kugera ku ntego y’iterambere rirambye), ndetse n’uruhare rwabo nk’urubyiruko mu Ishyirwa mu bikorwa ryazo.
Avugako nubwo badafite imyaka myinshi ariko ko bafite ibitekerezo byo guteza imbere igihugu.
SDGs ni ingamba z’iterambere rirambye zasimbuye MDGs, ni intego isi yihaye kugera 2030.
Uruhare rwa buri wese rukaba rukenewe mu rwego kwimakaza umuco wo kugira isuku , hagamijwe kwirinda indwara zishobora gukomoka ku mwanda.
Isabella Iradukunda Elisabeth@RDN